U-I-89/96
Natisni
Opravilna št.:
U-I-89/96
Datum odločitve:
12. 7. 1996
Objavljeno:
OdlUS V, 122
ECLI:
ECLI:SI:USRS:1996:U.I.89.96
Akt:
Zakon o ustanovitvi občin ter o določitvi njihovih območij (Ur. list RS, št. 60/94) (ZUODNO), 2. in 3. čl.
Izrek:
Pobuda za začetek postopka za oceno ustavnosti 2. in 3. čl.

Zakona o ustanovitvi občin ter o določitvi njihovih območij se zavrže.
Evidenčni stavek:
Ustavno sodišče je zavrglo pobudo, ker pobudnica ne izkazuje pravnega interesa; Ustavno sodišče je namreč o ustavnosti izpodbijanih zakonskih določb že odločalo in pri tem upoštevalo tudi razloge zatrjevanega neskladja z Ustavo, ki jih navaja pobudnica.
Geslo:
Obnova postopka pred Ustavnim sodiščem.
Izkazani pravni interes pobudnika kot procesni pogoj za začetek postopka pred Ustavnim sodiščem.
Določitev območij občin.
Pravna podlaga:
Zakon o Ustavnem sodišču (ZUstS), 25. čl.
Opomba:
V obrazložitvi svoje odločitve se Ustavno sodišče sklicuje na svojo zadevo št. U-I-183/94 (OdlUS III,122).
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
zakon
Vlagatelj:
Krajevna skupnost Trnovska vas
Datum vloge:
2. 4. 1996
Vrsta odločitve:
sklep
Vrsta rešitve:
zavrženje
Dokument:
US17936
Dokument v PDF obliki:
U-I-89-96.pdf
116 KB
Prenesite datoteko
U-I-89/96-3
12.7.1996
S K L E P
Ustavno sodišče je v postopku za preizkus pobude Krajevne skupnosti Trnovska vas na seji dne 12. julija 1996
s k l e n i l o :
Pobuda za začetek postopka za oceno ustavnosti 2. in 3. člena Zakona o ustanovitvi občin ter o določitvi njihovih območij (Uradni list RS, št. 60/94) se zavrže.
O b r a z l o ž i t e v
1. Pobudnica izpodbija določbo 17. točke drugega člena Zakona o ustanovitvi občin ter o določitvi njihovih območij (v nadaljevanju: ZUODNO), s katero je bila ustanovljena občina Destrnik - Trnovska vas, katere območje obsega tudi območja sedmih naselij, ki so sestavni del krajevne skupnosti Trnovska vas. Pobudnica navaja, da so se njeni prebivalci na referendumu odločili za samostojno občino (za to navedbo je predloženo tudi dokazilo - kopija zapisnika volilne komisije referendumskega območja Trnovska vas) in da njeno območje izpolnjuje vse zakonske pogoje za ustanovitev občine razen števila prebivalcev. Pobudnica meni, da je izpodbijana določba v neskladju s 139. členom Ustave, ki določa v drugem odstavku, da območje občine obsega naselje ali več naselij, ki so povezana s skupnimi potrebami in interesi prebivalcev, v tretjem odstavku pa, da se območje občine ustanovi z zakonom po poprej opravljenem referendumu, s katerim se ugotovi volja prebivalcev.
2. Ustavno sodišče je o ustavnosti 2. in 3. člena ZUODNO odločalo v zadevi U-I-183/94 (OdlUS, III, 122). Ugotovilo je, da sta 2. in 3. člen ZUODNO v neskladju z Ustavo in naložilo zakonodajalcu odpravo neskladnosti teh določb z Ustavo. Ustavno sodišče kot neustavne ni ocenilo posameznih točk 2. in 3. člena ZUODNO, ampak oba člena v celoti, ker bi odprava protiustavnosti posameznih točk izpodbijanih členov ali celo le posameznih delov točk vplivala tudi na območja drugih občin in mestnih občin, katerih ustanovitev ni ustavno sporna.
3. V navedeni zadevi je Ustavno sodišče presojalo skladnost 2. in 3. člena ZUODNO tudi iz razlogov, ki jih navaja pobudnica (neupoštevanje volje ljudi, izražene na referendumu). Ker je o ustavnosti 2. in 3. člena ZUODNO že odločilo in ker pobudnica ne navaja nobenih novih razlogov za neustavnost teh določb, je Ustavno sodišče pobudo zavrglo, saj pobudnica ne izkazuje pravnega interesa.
4. Ustavno sodišče je sprejelo ta sklep na podlagi 25. člena Zakona o Ustavnem sodišču (Uradni list RS, št. 15/94) v sestavi: predsednik dr. Tone Jerovšek in sodniki dr. Peter Jambrek, mag. Matevž Krivic, mag. Janez Snoj, dr. Janez Šinkovec, dr. Lovro Šturm, Franc Testen, dr. Lojze Ude in dr. Boštjan M. Zupančič. Sklep je sprejelo soglasno.
Predsednik
dr. Tone Jerovšek